盧連轉簽金牌經理人 或轉戰德甲
2024年04月04日 22:02
東網電視
更多新聞短片
盧連今季在皇馬表現受到好評。
烏克蘭門將盧連今季喺皇家馬德里上位,趁住泰拔高圖爾斯季初重傷,再搶贏阿列沙巴拿加成為正選,表現獲得一致好評,不過已試過擔正滋味嘅盧連亦唔甘心重返後備,據報正考慮夏季離開皇馬,德甲嘅RB萊比錫對佢虎視眈眈。
25歲嘅盧連早喺2018年就加盟皇馬,但經歷多年外借同後備生涯,今季終於上位,各項賽事上陣24場。泰拔高圖爾斯下季復出後,如無意外會重奪正選,合約2025年到期嘅盧連雖然獲皇馬開新合約肯定表現,但就唔保證佢嘅上陣成間,令盧連可能要另謀高就,
盧連近日宣布轉簽金牌經理人佐治文迪斯,呢位葡萄牙經紀同皇馬關係麻麻,未知會唔會影響佢續約機會。據報RB萊比錫已多次派出球探去睇盧連比賽,有意喺夏天提出收購,由於烏克蘭門將位置人才輩出,效力賓菲加嘅杜賓亦表現突出,盧連要搶正選位置更加唔可以長坐冷板。